Il-Karmelitani fil-Birgu Għalkemm meta bdiet tinbena l-Belt Valletta, ħafna familji bdew jitilqu mill-Birgu biex imorru joqogħdu fil-belt il-ġdida, l-Isqof Mons. Tommaso Gargallo offra l-knisja ta' Santa Marija ta' Monserrat fil-Birgu lill-Patrijiet Karmelitani biex dawn iwaqqfu maġenbha kunvent tagħhom. ħ Din l-għotja ġiet aċċettata fis-17 ta' Settembru 1582 mill-Vigarju-Provinċjal P. Agostino Ignante S.P.D. Ir-raġuni li ġieb l-isqof kienet li, filwaqt li l- Patrijiet Karmelitani ma kellhomx kunvent tagħhom fil-Birgu, b'danakollu kien hemm fil-Birgu għadd kbir ta' terzjarji tal-Madonna tal-Karmnu li kienu jsibuha bi tqila biex imorruu l-Belt Valletta, fejn kien hemm l-eqreb knisja tal-Karmelitani, biex ikomplu l-obbligi tagħhom ta' terzjarji. Il-Patrijiet Karmelitani aċċettaw bil-ferħ l-offerta ta' l-Isqof Mons. Gargallo u ma damux ma marru hemm għax, fis-sena 1584, kienu diġà marru xi Patrijiet tal-Karmnu fil-Birgu. L-ewwel patrijiet kienu P. Eġidju Campanilla u P. Ġorġ Moniglia. Infatti s-Sinjura Antonia Ramazetta, fl-atti tan-Nutar Andrea Albano tal-21 ta' April 1584, ħalliet lill-knisja ta' San Anton u lill- knisja tal-Madonna ta' Monserrat, li sentejn qabel kienet ġiet mogħtija mill-Isqof Gargallo lill-Patrijiet Karmelitani, 8 tari fis-sena għax-xemgħa fil-festa li kienet issir f'Settembru. Il-Patrijiet Karmelitani ġew milqugħa ferm tajjeb min-nies tal-Birgu, iżda l-aktar li ħadu pjaċir bihom kienu n-nies tal-baħar. Peress li l-knisja tal-Madonna ta' Monserrat kienet f'xatt il-baħar, il-baħrin u l- uffiċjali l-oħra tax-xwieni kienu jsibuha komda ħafna għalihom. Fil-bidu tas-seklu sbatax, kif jidher mill-għotjiet li tawhom Enzione de Guevara, mart Pawlu Testaferrata, u Pietru Testaferrata, iz-ziju ta' l- imsemmi Pawlu, il-Patrijiet Karmelitani kienu qed jibnu knisja ġdida ftit 'il bogħod mill-knisja tal- Madonna ta' Monserrat iddedikata lill-Madonna tal- Karmnu u kunvent. Għal dan l-għan ħadem bis-sħiħ P. Ascanio Minicucci li allura kien pirjol. Din il- knisja tal-Madonna tal-Karmnu għadha teżisti sal- lum u għalkemm qiegħda f'idejn is-Sorijiet Franġiskani dawn huma magħrufa min-nies b'tal- Karmnu. , Fit-12 ta' April 1614, il-Pirjol, P. Ascanio Minicucci, f'isem il-komunità tal-Patrijiet Karmelitani fil-Birgu (ara l-atti tan-Nutar Andrea Albano), xtara mingħand Federico de Lavmo terran li kien jikkonsisti f'żewġt ikmamar u ġnien bil-bir li kien imiss mal-kunvent mal-patrijiet għall-użu u s- servizz tagħhom. Fit-23 ta' April tas-sena 1615, l-uffiċċjal tas-sitt xwieni ta' l-Ordni ta' San Ġwann, li kienu għadhom kemm ftiehmu li jwaqqfu Fratellanza tal-Madonna ta' Loreto, għamlu kuntratt għand in-Nutar Andrea Albano biex il-Pirjol, P: Vito Guglelmotta u l- komunità tal-Patrijiet Karmelitani fil-Birgu tilqagħhom fil-knisja tagħhom u tagħtihom post fil- knisja li kienu għadhom kemm bdew jibnu biex jagħmlu kappella u oratorju xieraq u deċenti li jkunu jinfdu ma' xulxin, u l-oratorju jkollu bieb li jagħti għat-triq. Kostituzzjoni Appostolika Minkejja li l-knisja tal-Karmelitani fil-Birgu kienet iffrekwentata sew kemm mill-baħħara kif ukoll minn nies, il-Patrijiet tal-Karmnu kellhom kontra qalbhom iħallu l-knisja u l-kunvent tagħhom minħabba l-Kostituzzjoni Appostolika /nstaurandae li l-Papa Innoċenz X ħareġ f'Settembru. tas-sena 1652. B'din il-kostituzzjoni l-Papa kien ordna li dawn il-knejjes u kunventi li ma kellhomx reliġjużi biżżejjed biex jiffurmaw komunità, inkella renti fissi biżżejjed biex iżommu l-komunità riedu jagħlqu. Il-Patrijiet tal-Karmnu fil-Birgu, kellhom dħul biżżejjed, speċjalment mill-baħħara, iżda ma kellhomx renta fissa biżżejjed biex iżommu l- komunità. Kellhom għalhekk iħallu l-knisja u l- kunvent tagħhom fil-Birgu. Għaldaqstant, fil-11 ta' Ottubru 1653, il-Pirjol, P. Dijonisju Maldonato reħa f'idejn l-Isqof Mons. Balaguer, il-knisja u l-kunvent tal-Karmnu fil-Birgu. Dawn, wara, ġew mogħtija lill-Patrijiet ta' l-Oratorju ta' San Filippu flimkien ma' l-obbligi u l-beni kollha li kellhom. Il-Patrijiet Karmelitani kemm-il darba ppruvaw jerġgħu jieħdu lura l-knisja u l-kunvent tagħhom fil- Birgu, iżda, għalkemm saru diversi tentattivi, qatt ma rnexxielhom.